b'\n_START_ARTICLE_\nNintendo Switch\n_START_PARAGRAPH_\nNintendo Switch je sedma ve\xc4\x8dja igralna konzola, ki so jo razvili pri Nintendu. Med razvojem je bila znana pod imenom NX. Javnosti je bila razkrita oktobra 2016, iz\xc5\xa1la pa je 3. marca 2017. Nintendo obravnava Switch kot hibridno konzolo: ustvarjena je predvsem kot doma\xc4\x8da konzola, ki se jo vstavi v priklopno postajo (docking system) in pove\xc5\xbee s televizorjem, Switch pa lahko vzamemo iz postaje in ga uporabljamo tudi kot ro\xc4\x8dno konzolo._NEWLINE_Nintendo Switch uporablja brez\xc5\xbei\xc4\x8dne kontrolerje Joy-Con, na katerih so standardni gumbki in igralne palice, vanje pa so vgrajeni senzorji za gibanje. Joy-Cone lahko pripnemo na obe strani konzole za ro\xc4\x8dno igranje, ali pa na Grip, da dobimo tradicionalen kontroler za doma\xc4\x8de konzole. Joy-Cone lahko uporabljamo tudi individualno, kar omogo\xc4\x8da ve\xc4\x8digralski na\xc4\x8din igranja.'